Vrae pla nog 2 j. ná moord | Netwerk24
Vrae pla nog 2 j. ná moord
Deur Madli Grobbelaar 03 Mei 2018 06:01
’n Hartseer Cathy en Dries Gebhardt met foto’s van hul vermoorde seun André. Hulle wroeg met die wete dat hulle seun se moordenaar skotvry rondloop. Foto: Madli Grobbelaar
“Ná bykans twee jaar het ons familie steeds nie uitklaring of enige antwoorde oor André se moord nie.
“Dit is ’n groot frustrasie en die onopgeloste vrae met geen antwoorde laat ons hele familie worstel,” sê ’n hartseer Dries Gebhardt.
Hy is die een wat sy seun André Gebhardt, ’n haarkapper van Riebeeckstad, se lyk op Dinsdag 14 Junie 2016 in sy huis in Schumannstraat, Riebeeckstad, gevind het.
Die grumoord het glo die Sondagnag plaasgevind en André is eers die Dinsdag gevind.
Hy het halfnaak, met sy arms en bene vasgebind en ’n tou om die nek, op die teëlvloer in sy sitkamer gelê.
Die polisie het bevestig dat hy verwurg is.
Die huis was erg geplunder en ’n onbekende bedrag geld en ’n selfoon is gesteel.
Kort ná die moord was daar sprake dat die verdagtes binnekort vasgetrek sou word en dat die polisie warm op hul spoor is, maar tot vandag wag hulle op die uitsle van DNA-toetsing.
“Die hoekoms en waaroms hou net nooit op nie en sonder antwoorde kan ons nie berusting vind nie. My hele gesin sukkel om die trauma te verwerk en dit is sieldodend om te weet jou kind se moordenaar of moordenaars loop daar buite sonder enige gewete rond,” sê Dries.
Die Gebhardt-egpaar is baie dankbaar teenoor hul ander vier kinders.
“Die wete dat ons nog vier kinders het en die ondersteuning wat hulle aan ons gegee het, het die afgelope twee jaar draag­liker gemaak,” sê Cathy Gebhardt, André se ma.
Die polisie wag nog vir die DNA-uitslae en alle leidrade word steeds opgevolg, sê kapt. Stephen Thakeng, woordvoerder van die polisie.
Die DNA van die moontlike verdagtes is reeds in Februarie 2017 na Pretoria gestuur.
Daar is egter ’n groot agterstand met die uitslae van DNA-toetsing, wat slegs in Pretoria gedoen word.